CHG บวก 3% ลุ้นกำไร Q4 โตสองเท่าตัว แตะ 800 ลบ. อานิสงส์รักษาโควิด-บริการฉีดวัคซีนหนุน
CHG วิ่ง 3% โบรกฯชูเป้า 4.80 บ. มองกำไรไตรมาส 4 โต 215% แตะ 800 ลบ. จากรักษาโควิดและจะเริ่มรับรู้รายได้บริการฉีดวัคซีนโมเดอร์น่าบางส่วน
29 พ.ย. 2564

ผู้สื่อข่าวรายงานว่าวันนี้ (29 พ.ย. 2564) ราคาหุ้นบริษัท โรงพยาบาลจุฬารัตน์ จำกัด (มหาชน) หรือ CHG ณ เวลา 10:48 น. อยู่ที่ระดับ 3.90บาท เพิ่มขึ้น 0.10 บาท หรือ 2.63% โดยทำจุดสูงสุดที่ 3.94 บาท และทำจุดต่ำสุดที่ 3.86 บาท ด้วยมูลค่าการซื้อขาย 336.75 ล้านบาท

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (29 พ.ย. 2564) โดยคาดกำไรไตรมาส 4/2564 อยู่ที่ 800 ล้านบาท เพิ่มขึ้น 215% จากงวดเดียวกันของปีก่อน แต่ลดลง 49% จากไตรมาสก่อน โดยปัจจุบันแม้ยอดผู้ป่วย COVID รายใหม่ต่อวันลดลงจากไตรมาส 3/2564 แต่ยังสูงกว่าในไตรมาส 2/2564 ที่มียอดผู้ป่วยใหม่เฉลี่ย 2,215 คนต่อวัน ทำให้ รพ.หลักของ CHG ยังมีการรักษาผู้ป่วย COVID เฉลี่ย 4,000 คนต่อวัน และจะเริ่มรับรู้รายได้บริการฉีดวัคซีนโมเดอร์น่าบางส่วน รวมทั้งคาดว่า Gross margin อยู่ที่ 45% ดีขึ้นจากไตรมาส 4/2563 ที่ 33.80% จากผลบวกของการบริหารต้นทุน ดูแลผู้ป่วย COVID ดีขึ้น โดยคาดกำไรสุทธิปี 2564 เพิ่มขึ้น 149% จากงวดเดียวกันของปีก่อน อยู่ที่ 2,180ล้านบาท และปี 2565 อยู่ที่ 1,556 ล้านบาท แนะนำ “ซื้อ” ราคาเป้าหมาย 4.80 บาท